《塘栖舟中持螯独酌至醉》
清代·姚燮

樽中有酒不常满，人生百岁同逝流。向来得失迭哀乐，一去渺若烟云收。

江头青山熟行客，绕船迤逦相迟留。连旬积雨苦霖沥，倏吹爽气何翛翛。

高悬薄日照天海，便觉万里空青浮。残杨秃处见荒店，败荷芟尽无藏鸥。

凭舷举酌向遥属，惝恍在目纷可愁。故人旌骑满台省，安有閒梦来沧洲？

蟪蛄啼老越溪晚，芙蓉花发湘江秋。陶然一醉尽今日，明日之事良悠悠。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。